钦定古今图书集成/理学汇编/学行典/第168卷 > 《张载哀辞》司马光
## 钦定古今图书集成/理学汇编/学行典/第168卷 > 《张载哀辞》司马光

先生负才气，弱冠游穷边。麻衣揖钜公，决策期万全。
谓言“叛羌背，坐可执而鞭。意趣少参差，万金莫留连。
中年更折节，六籍事钻研。羲农及周孔，上下皆贯穿。
造次循绳墨，儒行无少愆。师道久废缺，模范几无传。
先生力振起，不绝向联绵。教人学虽博，要以礼为先。
庶几百世后，复睹三王前。释老比尤炽，群伦将荡然。
先生论性命，指示令知天。声光动京师，名卿争荐延。
寘之石渠阁，岂徒修简编。丞相正自用，立有荣枯权。
先生不可屈，去之归卧坚。孤嫠聚满室，糊口耕无田。
欣欣茹藜藿，皆不思肥鲜。近应诏书起，寻取病告旋。
旧庐不能到，丹旐风翩翩。人生会归尽，但问愚与贤。
借令阳货寿，讵足骄颜渊。况于朱紫”贵，飘乎如云烟。
岂若有清名，高出太白巅。门人俱带绖，雪涕会松阡。
厚终信为羡，继志仍须专。读经守旧学，勿为利禄迁。
好礼效古人，勿为时俗牵。修内复修外，执中勿执偏。
当今洙泗风，郁郁满秦川。先生倘有知，无憾归重泉。